Irak: deputetët suni kërcënojnë ta bojkotojnë parlamentin
Iraku përfshin gruan e parë të Sadamit dhe vajzën e tij në lisën e 41 më të kërkuarve
Ligjvënësit suni në Irak po kërcënojnë ta bojkotojnë parlamentin, derisa të lirohet njëri prej kolegëve të tyre i rrëmbyer dje në Bagdad. Policia irakiane thotë se një tjetër deputet, një shiit, mundi t’i shpëtojë sot një përpjekjeje për vrasjen e tij, kur një bombë shpërtheu në autokolonën me të cilën ai po udhëtonte në distriktin Karrada të kryeqytetit. Po sot, të paktën katër persona u vranë në incidente me dhunë në Bagdat dhe në veri të vendit, në qytetin Rashad. Ndërkohë, zyrtarët irakianë thonë se Abu Musab al-Zarkawi, udhëheqësi i vrarë i Al-Kaidës në Irak, është varrosur në një vend të panjohur në Irak. Zarkavi u vra më 7 qershor, nga një sulm ajror në verilindje të Bagdadit. Iraku e ka përfshirë gruan e parë të ish-Presidentit Sadam Husein dhe vajzën e tij të madhe në lisën e 41 personave më të kërkuar. Vajza e Sadamit e quajtur Raghad, ka patur rol kryesor në organizimin e mbrojtes ligjore të të atit ndaj akuzave për krime kundër njerëzimit. Nëna e saj, Sajida Kairallah Tulfah, mendohet se jeton në Katar. Në listën e personave më të kërkuar përfshihen Abu Ayyub al-Masri, udhëheqësi i ri i Al-Kaidës në Irak, që zëvendësoi Abu Musab Al-Zarkawin, pas vrasjes së tij më 7 qershor, gjatë një sulmi ajror në verilindje të Bagdadit. Këshilltari për Sigurinë Kombëtare i Irakut, Muwaffaq al-Rubaie, tha sot se lista e personave më të kërkuar po publikohet me qëllim që populli irakian të njohë armiqtë e tij. Al-Rubaie u bën thirrje vendeve të ndryshme të botës t’ia dorëzojnë këta persona popullit irakian, me qëllim që ndaj tyre të fillojnë proceset gjyqësore.//ii